钦定古今图书集成/方舆汇编/边裔典/第103卷 > 元
## 钦定古今图书集成/方舆汇编/边裔典/第103卷 > 元

### 世祖至元十五年占城王有内附意诏降虎符授荣禄大夫封占城郡王

按《元史世祖本纪》不载。按占城本传：“占城近琼州，
顺风舟行一日可抵其国。世祖至元间，广南西道宣
慰使马成旺尝请兵三千人、马三百匹征之。十五年，
右丞唆都以宋平遣人至占城，还言其王失里咱牙
信合八剌哈迭瓦有内附意，诏降虎符，授荣禄大夫，
封占城郡王。”

至元十六年，占城来献。

按《元史世祖本纪》，“十六年六月，占城以珍物及象犀
各一来献，赐银钞、衣服、币帛、鞍勒、弓矢及羊马价钞
等。”十二月诏谕占城国主，使亲自来朝按《占城本
传》，十六年十二月，遣兵部侍郎教化的、总管孟庆元、
万户孙胜夫与唆都等使占城，谕其王入朝。

至元十七年，占城奉表称臣入贡。

按《元史世祖本纪》，“至元十七年八月，占城遣使奉表
称臣，贡宝物犀象。十一月复遣宣慰教化孟庆元等
持诏谕占城国主，令其子弟或大臣入朝”按《占城
本传》：“十七年二月，占城国王保宝旦拏啰耶卭南詙
占把地啰耶遣使贡方物，奉表降。”

至元十九年，占城国纳款。

按《元史世祖本纪》，“十九年冬十月甲辰，占城国纳款
使回，赐以衣服。”按《占城本传》：“十九年十月，朝廷以
占城国主孛由补剌者吾曩岁遣使来朝，称臣内属，
遂命左丞唆都等即其地立省以抚安之。既而其子
补的专国，负固弗服，万户何子志、千户皇甫杰使暹
国，宣慰使尤求贤、亚阑等使马八儿国，舟经占城，皆
被”执，故遣兵征之。帝曰：“老王无罪，逆命者乃其子与
一蛮人耳。苟获此两人，当依曹彬故事，百姓不戮一
人。”十一月，占城行省官率兵自广州航海，至占城港，
港口北连海，海旁有小港五，通其国大。州东南止山，
西旁木城，官军依海岸屯驻。占城兵治木城，四面约
二十馀里，起楼棚，立回回三，梢炮百馀座。又木城西
十里建行宫，孛由、补剌、者吾亲率重兵屯守应援。行
省遣都镇抚李天祐、总把贾甫招之七往，终不服。十
二月，招真腊国使速鲁蛮，请往招谕，复与天祐甫偕
行，得其《回书》，云：“已修木城，备甲兵，刻期请战。”

至元二十年，破占城降，玺书招徕之。

按《元史世祖本纪》，“至元二十年二月，令隆兴行省遣
军护送占城粮船。五月，行省已破占城，其国主补底
遁去，降玺书招徕之。”按占城本传：“二十年正月，行
省传令军中以十五日夜半发船攻城。至期分遣琼
州安抚使陈仲达、总管刘金、总把栗全，以兵千六百人由水路攻木城，北面总把张斌、百户赵达以三百
人”攻东面沙觜，省官三千人，分三道攻南面，舟行至
天明泊岸，为风涛所碎者十七八。贼开木城南门，建
旗鼓，出万馀人，乘象者数十，亦分三队迎敌，矢石交
下，自卯至午，贼败北。官军入木城，复与东北二军合
击之，杀溺死者数千人，守城供饷馈者数万人，悉溃
散。国主弃行宫，烧仓廪，杀永贤、亚阑等，与其臣逃入
山。十七日，整兵攻大州。十九日，国主使报答者来求
降。二十日，兵至大州东南，遣报答者回，许其降，免罪。
二十一日，入大州。又遣博思兀鲁班者来言：“奉王命，
国主太子后当自来。”行省传檄召之，官军复驻城外。
二十二日，遣其舅宝脱秃花等三十馀人，奉国王信
物杂布二百匹、大银三锭、小银五十七锭、碎银一瓮
为质，来归款。又献金叶九节标枪，曰：“国主欲来，病未
能进，先使持其枪来，以见诚意。”长子补的期三日请
见省官，却其物。宝脱秃花曰：“不受是薄之也。”行省度
不可却，姑令收置，乃以上闻。宝脱秃花复令其主第
四子利世麻八都八德剌、第五子世利印德剌来见，
且言先“有兵十万，故求战，今皆败散。闻败兵言，补的
被伤已死，国主颊中箭，今小愈，愧惧未能见也，故先
遣二子来议赴阙进见事。”省官疑其非真子，听其还，
谕国主早降，且以问疾为辞，遣千户林子全、总把栗
全、李德坚偕往觇之，二子在途先归。子全等入山两
程，国主遣人来拒，不果。见《宝脱秃花》谓子全曰：“国主
迁延不肯出降，今反扬言欲杀我。可归告省官，来则
来，不来我当执以往。”子全等回营。是日，又杀何子志、
皇甫杰等百馀人。二月八日，宝脱秃花又至，自言：“吾
祖父伯叔前皆为国主，至吾兄，今孛由补剌者，吾杀
而夺其位，斩我左右二大指，我实怨之。愿禽孛由补
剌者吾补的父子及大拔撒”机儿以献，请给大元服
色，行省赐衣冠，抚谕以行。十三日，居占城。唐人曾延
等来言，国主逃于大州西北鸦候山，聚兵三千馀，并
招集他郡兵，未至，不日将与官军交战，惧唐人泄其
事，将尽杀之，延等觉而逃来。十五日，宝脱秃花偕宰
相报孙达儿及撮及大师等五人来降。行省官引曾
延等见宝脱秃花，诘之曰：“延等奸细人也，请系缧之。
国主，军皆溃散，安敢复战！”又言：“今未附州郡凡十二
处，每州遣一人招之。旧州水路，乞行省与陈安抚及
宝脱秃花各遣一人乘舟招谕。攻取陆路，则乞行省
官陈安抚与己往禽国主补的及攻其城。”行省犹信
其言，调兵一千屯半山塔，遣子全德坚等领军百人，
与宝脱秃花同赴大州进讨，约有急则报半山军。子
全等比至城西，宝脱秃花背约，间行自北门乘象遁
入山。官军获谍者曰：“国主实在鸦候山，立砦聚兵约
二万馀，遣使交趾、真腊、阇婆等国借兵，及征宾、多龙、
旧州等军。”未至。十六日，遣万户张颙等领兵赴国主
所栖之境。十九日，颙兵近木城二十里，贼浚濠堑，拒
以大木。官军斩刈超距，奋击，破其二千馀众。转战至
木城下，山林阻隘不能进，贼旁出截归路，军皆殊死
战，遂得解还营。行省遂整军聚粮刱木城，遣总管刘
金、千户刘涓、岳荣守御。

至元二十一年，占城奉表来献。

按《元史世祖本纪》：至元二十一年五月，荆湖占城行
省言，“忽都虎、忽马儿等将兵征占城，前锋舟师至舒
眉莲港，不知所向，令万户刘君庆进军，次新州，获占
蛮，始知我军已还矣。就遣占蛮向导，至占城境，其国
主遣阿不兰以书降，且言其国经唆都军马虏掠，国
计已空，俟来岁遣嫡子以方物进。继遣其孙路司理
勒蛰等奉表诣阙。秋七月，诏镇南王脱欢征占城。八
月，占城国王乞回唆都军，愿以土产岁修职贡，使大
盘亚罗日加翳、大巴南等十一人奉表诣阙，献三象。
十一月，占城国王遣使大罗盘亚罗日加翳等奉表
来贺圣诞节，献礼币及象二。”按《占城本传》：“二十一
年三月六日，唆都领军回。十五日，江淮”省所遣助唆
都军万户忽都虎等至占城。唆都，旧制行省舒眉莲
港，见营舍烧尽，始知官军已回。二十日，忽都虎令百
户陈奎招其国主来降。二十七日，占城主遣王通事
者来称纳降，忽都虎等谕令其父子奉表进献。国主
遣文劳卭大巴南等来称：“唆都除荡其国，贫无以献，
来年当备礼物，令嫡子”入朝。四月十二日，国主令其
孙济目理、勒蛰文劳卭、大巴南等奉表归款。是年，命
平章政事阿里海牙奉镇南王脱欢发兵，假道交阯
伐占城，不果行。